
În România, creştinii majoritari sunt ortodocşii, iar minoritari sunt ro- 
mano-catolicii, greco-catolicii şi protestanții. Dumnezeu a făcut în aşa fel 
încât să fim născuţi în acest spațiu neomogen din punct de vedere religios, 
să cunoaştem faptul că există mai multe Biserici creştine, deci mai multe 
moduri de a fi creştin, să învăţăm să trăim alături de alți creştini decât cei 
romano-catolici. Neîndoielnic că diferitele Biserici şi comunităţi creştine 
au o misiune de îndeplinit în planul divin de mântuire a lumii. Pentru ca 
diferența să nu devină un prilej de tensiune, se cere o minimă cunoaştere 
a celorlalte Biserici. 

În cazul de faţă, ne oprim doar la Biserica Greco-Catolică Română Unită 
cu Roma, care este o Biserică Catolică orientală. Despre natura şi misiunea 
acestei Biserici vorbeşte decretul despre Bisericile Catolice orientale pro- 
mulgat de Conciliul al II-lea din Vatican în 21 noiembrie 1964. Alături de 
motivațiile ecleziale amintite mai sus, ar mai fi câteva care ne fac să dăm 
atenție decretului în discuţie. De exemplu, toți suntem impresionați de 
suferințele prin care au trecut clerul şi creştinii laici ai Bisericii Greco-Ca- 
tolice în perioada de timp cuprinsă între 1948 şi 1989. De asemenea, toți 
am văzut cât de greu a ieşit Biserica Greco-Catolică din „catacombe”. Dar 
toate aceste încercări nu au fost în zadar. Din 1990 încoace, ziua izbăvirii 
acestei Biserici s-a luminat: cultul greco-catolic a devenit un cult legal, 
episcopul Alexandru Todea a fost numit şi creat cardinal de către Papa 
Ioan Paul al II-lea, s-au reorganizat parohiile şi celelalte structuri funda- 
mentale ale eparhiilor bisericeşti, au avut loc numeroase întâlniri între 
episcopii şi preoții greco-catolici din România cu cei din țările vecine, unde 
se află creştini catolici orientali, iar de curând, Mitropolia greco-catolică a 
Blajului a fost ridicată la rangul de Arhiepiscopie majoră sui iuris. Dorinţa 
de a reînnoda legătura cu trecutul este prezentă în toate activitățile pasto- 
rale şi culturale, la nivel regional sau național, pe care le promovează cre- 
dincioşii greco-catolici. 

Având în vedere aceste provocări de dincolo de Carpaţi, să vedem care 
este rolul şi natura Bisericilor orientale, în special, al Bisericii Greco-Catolice 
din România, în lumina decretului despre Bisericile Catolice orientale. 

Acest decret a rămas în istoria Conciliul al II-lea din Vatican ca unul 
dintre documentele cele mai discutate, nu atât în ce priveşte conținutul, 
cât mai ales oportunitatea sa!. Într-adevăr, părinţii orientali prezenţi la 
Conciliu au considerat că aveau de-a face cu o contradicție, pentru că, pe 
de o parte, Conciliul proclama în mod solemn dreptul şi datoria Bisericilor 
Orientale de a se guverna singure, potrivit legilor şi obiceiurilor proprii — 
rămânând valabilă responsabilitatea supremă a pontifului roman —, iar pe 
de alta, urma să hotărască anumite puncte importante ale disciplinei lor 
particulare. Este adevărat că, în multe domenii, de exemplu, Constituţia 
despre liturgie, li s-a cerut părinţilor orientali să se pronunțe asupra unor 
aspecte ale disciplinei specifice Bisericii Latine. Dar în aceste cazuri, o mi- 
noritate de o sută douăzeci de părinţi orientali nu putea să se opună aspi- 
rațiilor unei mulțimi de 2 200 de părinți latini. Apoi, nici nu erau înclinați 
să facă acest lucru, pentru că schimbările ce se introduceau nu le erau cu- 
noscute. Ținând cont de numărul mare şi competența redusă a părinţilor 
latini în ecleziologia orientală, cu totul altfel apărea situaţia în care ei ar fi 
trebuit să voteze anumite schimbări în disciplina orientală. În cele din 
urmă, părinţii latini au votat având încredere în comisia care a redactat 
textele, deoarece era compusă în majoritate din părinţi orientali. 

Lăsând deoparte aspectele ce au provocat discuții şi constituie în conti- 
nuare un punct nevralgic în relaţiile cu Bisericile Ortodoxe, documentul 
conţine multe hotărâri pozitive, care ne ajută să înțelegem concret misterul 
Bisericii în unitatea sa şi insuflă atitudinea pe care trebuie să o adoptăm în 
raport cu fraţii orientali, catolici şi ortodocşi. 

Decretul conţine şase paragrafe. Primul reaminteşte faptul că unitatea 
Bisericii, trupul lui Cristos considerat în ansamblul său, nu este întunecată 
de diversitatea Bisericilor locale, diferite prin formele lor de cult, prin anu- 
mite trăsături ale disciplinei sau instituţiilor lor, precum şi prin unele ca- 
racteristici ale spiritualității lor; dimpotrivă, în această diversitate se rea- 
lizează şi se exprimă mai complet necesara sa catolicitate. Toate Bisericile 
locale, oricare ar fi ritul lor, se bucură de o demnitate egală şi drepturi 
echivalente. Bisericile Orientale, în comuniune cu episcopul Romei, nu fac 
excepție de la această regulă. Ele sunt, la fel ca Bisericile de tradiţie occi- 
dentală sau latină, părți constitutive ale Bisericii universale. Bucurându-se 
de aceleaşi drepturi, ele au şi aceleaşi datorii, fie că este vorba de participarea 


1 Cf. C. J. DUMONT, „Introduction”, în CoNcILE ORCUMENIQUE VATICAN 11, Documents conci- 
liaires. Decret sur les Eglise orientales catholiques „Orientalium Ecclesiarum”, I, Editions 
du Centurion, Paris 1965, 225-232. 

la responsabilitățile generale ale Bisericii (de exemplu, cu ocazia unui con- 
ciliu ecumenic), fie că este vorba de a se implica în lucrările sale misionare 
(în sensul acesta, Biserica Latină nu deține monopolul). Era necesar să se 
amintească aceste principii fundamentale, deoarece s-a observat că, în 
unele împrejurări, credincioşii orientali catolici erau considerați de fraţii 
lor latini drept catolici de categoria a doua. 

Al doilea paragraf insistă asupra bogățiilor autentice ale Orientului 
creştin, bogății mereu prezente şi vii, mai ales în domeniul spiritual atât de 
strâns legat de tradiţiile liturgice şi de caracteristicile particulare ale disci- 
plinei lor. Din acest punct de vedere, decretul reaminteşte că nu este sufi- 
cient doar să fie apreciat patrimoniul ecleziastic şi spiritual al Orientului, 
ci trebuie să fie respectate dreptul de care se bucură în mod tradițional 
Bisericile Orientale şi datoria ce le revine de a-l păstra cu multă grijă şi de 
a-l actualiza în trăirea vieţii de zi cu zi. 

Printre instituţiile ecleziastice ale Orientului se remarcă vechea formă 
de guvernare pastorală a patriarhatului. Această instituţie constituie 
obiectul celui de-al treilea paragraf. Aici sunt mai multe probleme care 
necesită câteva explicaţii. În primul rând, instituţia patriarhală din Orient 
nu este la fel cu cea din Occident, unde a evoluat în direcția asumării unei 
precedențe ierarhice, pe care Orientul nu a cunoscut-o. Într-adevăr, prin 
asumarea titlului de patriarh al Occidentului de către suveranul pontif (pe 
lângă celelalte titluri de episcop al Romei, mitropolit al provinciei romane 
şi primat al Italiei), această instituţie a ajuns să se identifice cu Biserica 
Catolică romană, în special după separarea Bisericilor Orientului din seco- 
lul al V-lea şi secolul al XI-lea. În felul acesta, s-a creat o confuzie funestă 
între cele două instituţii, având drept urmări imediate neînțelegeri la nivel 
de jurisdicție. 

Faptul că în Orient existau mai multe patriarhii nu împiedica în nici un 
fel funcționarea structurii ierarhice a Bisericilor locale, patriarhul fiind în 
fruntea unei grupări regionale de mai multe dieceze. Aici este vorba despre 
marile patriarhii antice de la Constantinopol, Alexandria, Antiohia şi leru- 
salim (după modelul cărora s-au format în Bisericile Ortodoxe alte patriar- 
hii: Moscova, Belgrad, Bucureşti, Sofia, pe măsura ce Biserica se răspândea 
şi în funcție de evenimentele istorice mai mult sau mai puţin favorabile), 
şi nu de titlurile onorifice acordate în Occident unor sedii episcopale mai 
deosebite. Schismele şi refacerile parţiale ale comuniunii canonice cu Roma 
au creat, mai întâi în Orient, apoi, din cauza migraţiei populaţiei, şi în Oc- 
cident o complexitate incredibilă şi o suprapunere în aceleaşi locuri a juris- 
dicțiilor patriarhale. 

Textul decretului recunoaşte acest fapt în afirmarea principiilor care 
trebuie să ducă în viitor la o simplificare radicală a situaţiei, cel puțin o 

conviețuire pacifică a patriarhilor catolici de diferite rituri în acelaşi loc. 
Părinţii participanţi la Conciliu au manifestat respect față de situaţiile în 
care s-a ajuns şi s-au arătat încrezători în reînnoirea vitalităţii creştine, pe 
care Conciliul dorea să o provoace şi să o favorizeze atât în Orient, cât şi în 
Occident, pentru ca, astfel, dificultățile actuale să se aplaneze. Recent, 
Papa Benedict al XVI-lea a renunțat la titlul de patriarh al Occidentului, 
considerându-l obsolet, iar Mitropolia Greco-Catolică de la Blaj a fost ridi- 
cată la rangul de arhiepiscopie majoră; două evenimente care confirmă 
valabilitatea principiilor formulate de acest decret. 

Paragrafele patru şi cinci tratează despre disciplina sacramentelor şi 
despre cultul divin. Orientarea generală este de a restaura în mod autentic 
şi fidel disciplina orientală tradițională în acest domeniu, mai ales acolo 
unde, din cauza unor influenţe latine, ea s-ar fi pierdut în vreun fel; de a 
afirma, cu referire la acest aspect al dreptului, puterile şi responsabilitățile 
ierarhilor orientali respectivi, în special responsabilitățile patriarhilor în 
cadrul sinoadelor lor. 

Chiar dacă nu vorbesc direct despre problema unităţii creştinilor, aceste 
cinci paragrafe o implică. Într-adevăr, una dintre piedicile mari în drumul 
către refacerea deplinei comuniuni ecleziale între Bisericile Ortodoxe şi 
Biserica Catolică romană este predominanța manierei de a simți, de a gândi 
şi dea trăi în stil eclezial occidental. Trăsăturile caracteristice ale geniului 
latin, mai exact ale geniului roman, s-au impus atât de mult în viaţa Bise- 
Ticii, în ceea ce priveşte structura şi viața sa, încât şi cei care cunosc mai 
puţin acest geniu sau îl ignoră complet nu-şi pot imagina altceva decât să-şi 
găsească un loc în Biserica Catolică, chiar dacă exprimă stiluri diferite. 

Afirmarea dreptului de cetățenie absolută a tradiţiilor orientale în con- 
cepția însăşi despre Biserică, recunoaşterea efectivă a exercitării acestui 
drept în sânul Bisericii catolice sunt deja în ochii fraţilor catolici orientali 
modalități de confirmare a rolului pozitiv pe care îl joacă pentru marea 
cauză a unităţii creştine. Dar rolul lor nu trebuie să se limiteze doar la aşa 
ceva. Identitatea de origine, proximitatea geografică, comuniunea de destin 
istoric şi similitudinea profundă în modul de a simţi, a gândi şi a acţiona ar 
trebui în chip firesc să ducă la stabilirea şi dezvoltarea între ei şi fraţii lor 
ortodocşi de raporturi mai strânse şi mai eficace decât cele la care s-ar simţi 
înclinați în mod spontan credincioşii Bisericii apusene. 

De aceea, al şaselea şi ultimul paragraf al decretului tratează despre 
comportamentul pe care catolicii orientali ar putea şi trebuie să-l aibă față 
de fraţii lor ortodocşi. Să remarcăm faptul că, aici, Conciliul dă legi doar 
pentru orientalii catolici în relaţiile lor cu ortodocşii şi că, atât cât se poate 
înțelege din acest decret, dreptul nou nu se aplică deocamdată nici pentru 
credincioşii latini, nici pentru relaţiile dintre orientalii catolici cu Bisericile 

sau comunitățile non-catolice de origine occidentală, relații despre care 
vorbeşte în mod explicit decretul despre ecumenism. Chiar ținând cont de 
această rezervă, acest al şaselea paragraf constituie partea cea mai nouă şi 
mai avansată a decretului. De fapt, el deschide perspective şi posibilități 
pentru refacerea progresivă a comuniunii depline cu Biserica Ortodoxă, 
prin intermediul unei manifestări progresive, şi ea, a unității organice 
foarte profunde, care, în baza unei identități de episcopat, de preoție, de 
viață sacramentală, nu a încetat să existe niciodată în ciuda separării. Lucrul 
acesta i-a îndreptățit pe părinții de la Conciliu să întrevadă extinderea 
derogărilor deja în uz cu privire la regula disciplinară care interzice catoli- 
cilor să primească sacramentele de la ortodocşi şi reciproc. Aceste dispoziții 
privitoare la communicatio in sacris nu sunt totuşi nici măsuri generale 
(sunt vizate unele cazuri excepționale, dar sunt lăsate în seama autorității 
catolice locale sau regionale), nici măsuri unilaterale (căci trebuie să fie 
obținut şi avizul favorabil al autorităţilor ortodoxe); dar sunt măsuri elibe- 
ratoare, întemeiate pe o viață mai sacramentală şi spirituală a misterului 
Bisericii şi care ar trebui în mod normal, dacă este bine înțeleasă şi aplicată, 
să le dăruiască fraţilor ortodocşi satisfacția profundă de a-şi vedea din nou 
recunoscut locul care le-a fost, mult timp după schismă, recunoscut în mis- 
terul Bisericii, loc care în conştiinţa noastră s-a întunecat, din nefericire, 
ca urmare a ecleziologiei predominant juridice ce s-a impus după Contra- 
reformă, adică după diviziunea protestantă. 

Avem în acest decret o viziune coerentă cu reînnoirea teologică consa- 
crată de constituţia despre Biserică şi decretul despre ecumenism. Viziune 
incompletă totuşi, căci redactarea decretului despre Bisericile Orientale — 
aşa cum s-a putut vedea în discuţiile din timpul Conciliului — relevă un 
context teologic insuficient inspirat de această reînnoire. De aceea, în ochii 
multor ortodocşi, insuficiența şi ambiguitatea unor pasaje din acest decret 
care nu vorbesc decât, precum primele paragrafe, despre Bisericile Orien- 
tale catolice, manifestă preocuparea de a menaja locul Bisericilor Ortodoxe 
în sânul unei comunități cu adevărat „catolice”. Aceste deficienţe ale de- 
cretului ar fi fost grave dacă ar fi fost promulgat de Conciliu doar ca decret 
unic. Dar este destul de clar că interpretarea sa trebuie să țină cont de 
constituția mult mai fundamentală despre Biserică şi de spiritul care in- 
spiră decretul despre ecumenism. 

În concluzie, înainte de 1989, spiritul acestor orientări şi decizii a pă- 
truns într-o măsură foarte mică şi cu multă dificultate în rândul credincio- 
şilor greco-catolici, ca, de altfel, şi printre credincioşii romano-catolici din 
țara noastră, din cauza „umbrei lăsate” peste Biserica noastră de Cortina 
de Fier. După 1989, a început reaşezarea Bisericii Greco-Catolice din România 
în spiritul acestui decret. Asimilarea învăţăturii sale devine importantă 

într-un context în care încă se mai lucrează. Astfel, documentul rămâne 
pentru toți creştinii greco-catolici, şi nu numai, un izvor de apă vie din care 
trebuie să scoată putere pentru a-şi întări speranța şi încrederea în viitor, 
bineînțeles, după exemplul şi sub călăuza păstorilor. În această lumină tre- 
buie să fie înțelese şi intervenţiile magisteriului Bisericii, în care sunt pro- 
puse orientări pastorale, metode sau direcții de interpretare?. 


2 Cf. CONGREGAZIONE PER LE CHIESE ORIENTALI, Instrucţia IZ Padre incomprensibile pentru 
aplicarea normelor liturgice din Codul canonic al Bisericilor Orientale (6.01.1996): 
EnchVat 15, 6-93; IDEM, L’anno giubilare su Il grande Giubileo del 2000 e le chiese orientali 
cattoliche (26.09.1999): EnchVat 18, 862-956. 


